সরকারের একটি গোয়েন্দা সংস্থার রিপোর্ট ও আন্তর্জাতিক অপরাধী ট্রাইব্যুনালে যুদ্ধাপরাধীর রায়ের আগে ও পরের পরিস্থিতি পর্যালোচনা করে দেখা গেছে, রায়ের আগে ও পরে এ পর্যন্ত অন্তত ২৭টি টার্গেট কিলিং বা গুপ্ত হত্যার ঘটনা ঘটানো হয়েছে। হত্যার জন্য অধিকাংশ সময়ই এমন ব্যক্তিদের টার্গেট করা হয়েছে যারা হয় যুদ্ধাপরাধীদের বিচারে গণজারণ মঞ্চের সক্রিয় না হয় সংখ্যালঘু জনগোষ্ঠীর সদস্য কিংবা জামায়াত-শিবিরসহ উগ্রবাদীদের সমালোচনাকারী পীর দরবেশ ও ইসলামী চিন্তাবিদ। গোয়েন্দা সংস্থার সূত্রগুলো বলছে, কিছুদিন আগে কেবল এ বিষয়েই একটা রিপোর্ট দিয়েছিল একটি গোয়েন্দা সংস্থা। ‘ট্রাইব্যুনালকে কেন্দ্র করে ট্রার্গেট কিলিং’ শিরোনামে একটি প্রতিবেদন দেয়ার পর আরও বেশ কয়েকটি প্রতিবেদনে বেরিয়ে এসেছে একই চিত্র।